
          מאי 2008
משתתפי הכנס התעופתי וכלל פקחי/ות הטיסה
הנדון: סיכום כנס תעופתי – אפריל 2008 

בתאריך 28/4/2008 נערך בכפר המכבייה כנס תעופה אזרחית בנושא "התפתחות ובטיחות – הווה ועתיד". 
בכנס השתתפו כל גורמי התעופה האזרחית בישראל לרבות חטיבת מבצעים ברש"ת, רשות התעופה האזרחית, החוקר הראשי, כל יחידות פיקוח הטיסה, חברות התעופה האזרחיות, אגודת פקחי הטיסה, איגוד הטייסים, ארגון הטייסים הבינלאומי ומפקדת יחידות הבקרה בחיל האוויר.

מטרת הכנס הייתה להפגיש את כל הגורמים לצורך ליבון נושאי בטיחות הטיסה בישראל, בהווה ובצפי ההתפתחות העתידית, איתור בעיות מרכזיות והגדרת צרכים עתידיים בתעופה האזרחית בראי הבטיחות. כל גורם הציג את המצב הנוכחי בארגונו, את הצפי להיקף התעופה בעתיד והגדיר את צרכיו לעתיד לבוא.

התקיימו שתי הרצאות: בנושא הצורך בספר כללי פיקוח טיסה בישראל, ובנושא קשר דיגיטלי טייס פקח. כמו כן התקיים פאנל לדיון בבעיות המרכזיות בתחום בהשתתפות בכירים מכל הגורמים אשר נמנו לעיל.

הכנס השיג מטרתו במפגש כל הגורמים, בתצוגה של תמונת המצב והצרכים העתידיים ובהתארגנות כל הגורמים יחדיו לדון בפתרונות. הזמן לא אפשר להעמיק בכל הנושאים, אך נוסדה המסגרת שבעקבותיה נוכל לפעול במשותף עם אותם גורמים, כדי להבטיח המשכיות בטיפול כולל בבעיות בטיחות טיסה, ולשפר את השירות.

הבעיות והצרכים התקבצו לשלושה תחומים עיקריים: שיפור תשתיות ואמצעים בפיקוח-טיסה, הגדלת מרחב אווירי לתעופה האזרחית, ושיפור הבטיחות.

תשתיות וציוד: שיפור מסלולי הנחיתה וההסעה בכל שדות התעופה האזרחיים במדינה. הנושא דחוף במיוחד בעיקר בנתב"ג, כמו גם חשיבות עליונה לשיפור בטיחות הטיסה סביב השדה, ובגבולות המרחב עם אזורי ח"א. התקנת אמצעי נחיתה מתקדמים בשדות-תעופה והתקנה דחופה של מוד C ביחידות הבקרה (קריאת גובה המטוסים). שיפור קליטת המכ"ם ואיחוד יחידות הבקרה ליחידה מרכזית. אישור ניווט עפ"י GPS בנתיבי הטיסה, להגברת דיוק הטיסה במרחב.
מרחב אווירי לתעופה אזרחית: הרחבת מרחבים אזרחיים שיאפשרו טיסה בטוחה בהפרדות תקניות בין המטוסים. באזור נתב"ג – הוספת מרחב שיאפשר כניסות ויציאות מופרדות אחת מהשנייה לכל המסלולים. הארכת נתיבים ויישום תהליך נחיתת מכשירים תקנית. הרחבת פרוזדורי האוויר המרחביים – בשל כמות הטיסות (כיום אין כל הפרדה רוחבית בין המטוסים). יצירת נתיבים מופרדים וחד כיווניים להגדלת הבטיחות והיעילות בתעופה. נדונה ההצעה לחלוקת זמנים בשימוש התעופה האזרחית במרחבי חיל האוויר כשאינם בשימוש.
שיפור בטיחות ומקצועיות: טיפול באירועי בטיחות – תחקור רוחבי ודיסקרטי של המעורבים. הצגת לקחים בפני כל הגורמים ויישום המלצות החוקר לתיקון הליקויים. מיסוד ספר נהלים אחיד (לרבות נהלי דיבור בקשר) אשר יחייב את כל המשתמשים. הגברת ההדרכה לפקחי-טיסה, תוך שימוש רב בסימולאטור (זהו תנאי, והוא חסר).

גורמי התעופה לרבות נציגי חיל האוויר, תמימי דעים לגבי הצורך הדחוף לטפל בנושאים הנ"ל בסדר עדיפות עליון כדי להבטיח תעופה אזרחית בטוחה ויעילה יותר.
תוך זמן קצר נפרסם ונפיץ ביחידות, דיסק ובו המצגות אשר הכינו גורמי התעופה והמרצים.

סוכם בין הגורמים התעופתיים לקיים מעקב בקידום הטיפול בצרכים, לקיים כנסים ודיונים קבועים בהמשך, בכל נושאי התעופה האזרחית המשותפים לכולנו אשר עדיין לא מוצו. אנו נפעל לכינונו במציאות של סיכום זה.
נשמח לצרף את כל המעוניין לקחת חלק בפעילות זו.
בברכה,
עדי פלמון – אגודת פקחי הטיסה בישראל


אורי אלוני – חטיבת מבצעים רשות שדות התעופה
